KOMISIJOS REGLAMENTAS (EB) Nr. 92/2007
2007 m. sausio 30 d.
nustatantis papildomą 2006-2007 prekybos metų rafinavimo įmonėms tiekiamo AKR valstybių ir Indijos kilmės žaliavinio cukranendrių cukraus kiekį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 29 straipsnio 4 dalies antrą pastraipą,
kadangi:
(1)
Reglamento (EB) Nr. 318/2006 29 straipsnio 4 dalyje nustatyta, kad 2006-2007, 2007-2008 ir 2008-2009 prekybos metais ir siekiant užtikrinti pakankamą tiekimą Bendrijos rafinavimo įmonėms, reikėtų laikinai neapmokestinti importo muitu to reglamento IV priede nurodytų valstybių kilmės papildomo žaliavinio cukranendrių cukraus kiekio.
(2)
Šis papildomas kiekis turėtų būti skaičiuojamas pagal 2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais taikymo taisykles (2), 19 straipsnį, remiantis išsamia Bendrijos žaliavinio cukraus tiekimo balanso prognoze. Iš balanso paaiškėjo, kad norint patenkinti Bendrijos rafinavimo įmonių tiekimo poreikį 2006-2007 prekybos metais, reikia importuoti papildomą žaliavinio cukranendrių cukraus kiekį.
(3)
2006 m. rugpjūčio 18 d. Komisijos reglamentu (EB) Nr. 1249/2006, nustatančiu papildomą 2006 m. liepos 1 d.-2007 m. rugsėjo 30 d. rafinavimo įmonėms tiekiamo AKR valstybių ir Indijos kilmės žaliavinio cukranendrių cukraus kiekį (3), skubiausiems tiekimo poreikiams patenkinti buvo nustatytas papildomas 82 500 tonų kiekis pirmiesiems 2006-2007 prekybos metų mėnesiams. Kadangi cukrus nebus atšaukiamas iš rinkos, kaip numatyta Reglamento (EB) Nr. 318/2006 19 straipsnyje, tradicinis rafinuoti skirto cukraus tiekimo poreikis, kaip nurodyta to reglamento 29 straipsnio 1 dalyje, nebus mažinamas. Be to, Portugalijai skirta cukraus kvota 2006-2007 prekybos metams buvo sumažinta daugiau kaip 50 %. Todėl, laikantis Reglamento (EB) Nr. 318/2006 29 straipsnio 2 dalies b punkto nuostatų, Portugalijai pagal to reglamento 29 straipsnio 1 dalį nustatytas tradicinis tiekimo poreikis turi būti padidintas papildomų 35 000 tonų.
(4)
Todėl, siekiant užtikrinti pakankamą tiekimą Bendrijos rafinavimo įmonėms, reikėtų 2006-2007 prekybos metams papildomai nustatyti 120 000 tonų papildomo cukraus.
(5)
Šis pakankamas tiekimas rafinavimo įmonėms gali būti garantuotas tik tuomet, jei tarp paramą gaunančių šalių yra laikomasi tradicinių eksporto susitarimų. Todėl būtina paskirstyti kiekius tarp paramą gaunančių šalių arba grupių. Indijos atveju, Reglamente (EB) Nr. 1249/2006 nustatyti kiekiai jau atitinka tradicinį importo kiekį. Todėl Indijai nustatomas 3 500 t ribotas kiekis. Reikėtų nustatyti likusius kiekius, taikomus AKR šalims, kurios kartu įsipareigojo tarpusavyje vykdyti kiekių paskirstymo procedūras tam, kad būtų užtikrintas pakankamas tiekimas rafinavimo įmonėms.
(6)
Prieš importuodamos šį papildomą cukrų, rafinavimo įmonės turi sudaryti tiekimo ir gabenimo susitarimus su paramą gaunančiomis šalimis ir prekybininkais. Siekiant joms leisti pasiruošti laiku pateikti paraiškas importo licencijoms gauti, tikslinga numatyti, kad šis reglamentas įsigaliotų nuo jo paskelbimo.
(7)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Be Reglamente (EB) Nr. 1249/2006 nurodytų kiekių 2006-2007 prekybos metams nustatoma papildomai 120 000 tonų baltojo cukraus ekvivalentu išreikšto žaliavinio cukranendrių cukraus.
a)
116 500 tonų, išreikštų baltuoju cukrumi, kurio kilmės šalys yra Reglamento (EB) Nr. 318/2006 VI priede išvardytos valstybės, išskyrus Indiją;
b)
3 500 tonų, išreikštų baltuoju cukrumi, kurio kilmės šalis yra Indija.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. sausio 30 d.